

**(Această versiune consolidată a actului administrativ este un instrument de documentare, are doar scop informativ și nu produce efecte juridice, fiind elaborată în temeiul:**

* **art. 70^1 din Legea nr. 24/2000, republicată, cu modificările și completările ulterioare;**
* **modificărilor aduse prin Hotărârea Consiliului Județean Cluj nr. 244/28.11.2024)**

**H O T Ă R Â R E**

**pentru aprobarea prelungirii perioadei de implementare a Proiectului ”Extinderea și modernizarea Ambulatoriului Clinic de Psihiatrie Pediatrică**

**din cadrul Spitalului Clinic de Urgență pentru Copii Cluj” și a cheltuielilor legate de proiect**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 212 din 17.11.2023 pentru aprobarea prelungirii perioadei de implementare a proiectului ”Extinderea și modernizarea Ambulatoriului Clinic de Psihiatrie Pediatrică din cadrul Spitalului Clinic de Urgență pentru Copii Cluj” și a cheltuielilor legate de proiect, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 45300 din 14.11.2023; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 45080/14.11.2023 și nr. 45302/14.11.2023 şi de Avizul cu nr. 45300 din 21.11.2023 adoptat de Comisia de specialitate nr. 2, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* Proiectul ,,Extinderea și modernizarea Ambulatoriului Clinic de Psihiatrie Pediatrică din cadrul Spitalului Clinic de Urgență pentru Copii Cluj”, finanțat din Programul Operațional Regional 2014 – 2020, cod SMIS 123738;
* Programul Operațional Regional 2014 – 2020 adoptat de Comisia Europeană (CE) pe data de 23 iunie 2015;
* Contractul de finanțare nr. 4627/02.09.2019, încheiat între Ministerul Dezvoltării Regionale și Administrației Publice, în calitate de Autoritate de Management pentru Programul Operațional regional 2014-2020, Organismul Intermediar Agenția pentru Dezvoltare Regională Nord-Vest și Unitatea Administrativ Teritorială Județul Cluj;
* Instrucțiunea nr. 207/31.10.2023 – Acțiuni AM/OI de pregătire în vederea închiderii Programului Operațional Regional 2014-2020;
* Decizia nr. 155/31 iulie 2023 emisă de Ministrul investițiilor și proiectelor europene privind aprobarea metodologiilor de analiză a proiectelor aflate în implementare în cadrul programului, în vederea elaborării listei proiectelor etapizate, a listei proiectelor nefuncționale, a listei proiectelor nefinalizate , precum și listele preliminare cuprinzând aceste proiecte;
* Hotărârea Consiliului Judetean Cluj nr. 161/2018 privind aprobarea indicatorilor tehnico-economici aferenti obiectivului de investitii din cadrul Proiectului "Extinderea și modernizarea Ambulatoriului Clinic Psihiatrie Pediatrică din cadrul Spitalului Clinic de Urgență pentru Copii Cluj" cu modificările și completările ulterioare;
* Hotărârea Consiliului Judetean Cluj nr. 162/2018 privind aprobarea Proiectului "Extinderea și modernizarea Ambulatoriului Clinic Psihiatrie Pediatrica din cadrul Spitalului Clinic de Urgență pentru Copii" și a cheltuielilor legate de proiect;

Luând în considerare dispozițiile art. 123 – 140, ale art. 142 - 156 și ale art. 215 - 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (5) lit. I) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 42 și ale art. 44 - 45 din Legea privind finanţele publice locale nr. 273/2006, cu modificările şi completările ulterioare;
* Ordonanței de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare;
* Ordonanței de urgență a Guvernului nr. 64/2009 privind gestionarea financiară a instrumentelor structurale şi utilizarea acestora pentru obiectivul convergenţă, aprobată prin Legea nr. 362/2009, cu modificările și completările ulterioare;
* Ordonanței de urgență a Guvernului nr. 36/2023 privind stabilirea cadrului general pentru închiderea programelor operaționale finanțate în perioada de programare 2014 – 2020;
* Hotărârii Guvernului nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014 - 2020;

În temeiul competentelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1**. Se aprobă prelungirea duratei de implementare a Proiectului ,,Extinderea și modernizarea Ambulatoriului Clinic de Psihiatrie Pediatrică din cadrul Spitalului Clinic de Urgență pentru Copii Cluj” până la data de 30.04.2025,în scopul realizării integrale a activităților proiectului, a atingerii indicatorilor, rezultatelor și obiectivelor propuse și asigurării funcționalității proiectului așa cum sunt prevăzute în Cererea de finanțare și Contractul de finanțare nr. 4627/02.09.2019.

***(Art. 1 a fost modificat de pct.1 al art.I din Hotărârea Consiliului Județean Cluj nr. 244/2024).***

**Art. 2.** Implementarea activităților proiectului menționat la art. 1 după data de 31.12.2023 va fi asigurată din fonduri proprii.

**Art. 3.** Valoarea totală a Proiectului “Extinderea și modernizarea Ambulatoriului Clinic de Psihiatrie Pediatrică din cadrul Spitalului Clinic de Urgență pentru Copii Cluj” este de 24.363.195,32 lei (inclusiv TVA).

**Art. 4.** Contribuția proprie a Județului Cluj este compusă din 2% din valoarea eligibilă a proiectului, respectiv 214.015 lei (inclusiv TVA), reprezentând cofinanțarea Proiectului “Extinderea și modernizarea Ambulatoriului Clinic de Psihiatrie Pediatrică din cadrul Spitalului Clinic de Urgență pentru Copii Cluj” și din cheltuielile neeligibile ale proiectului, în cuantum de 13.662.445,32 lei (inclusiv TVA).

**Art. 5.** Se mandatează Președintele Consiliului Județean Cluj, domnul Alin Tișe, să semneze, în numele și pentru Județul Cluj, toate actele necesare implementării proiectului pe durata de implementare a proiectului aprobată la art. 1.

**Art. 6.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Dezvoltare şi Investiţii.

**Art. 7.** Prezenta hotărâre se comunică Direcţiei Generale Buget-Finanţe, Resurse Umane; Direcției Dezvoltare și Investiții; Spitalului Clinic de Urgență pentru Copii Cluj, precum și Prefectului Judeţului Cluj şi se aduce la cunoştinţă publică prin afișare la sediul Consiliului Județean Cluj şi postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  p. **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 203 din 28 noiembrie 2023**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară.*